Vanġelu (Matt 1, 18-24): Ir-rakkont tat-twelid ta' Ġesu skond Mattew hu differenti minn ta' Luqa. It-tnejn m'għandniex neħduhom biss bħala rapporti ta' ġrajjiet storiċi minn ġurnalisti, imma nfittxu l-messaġġ ċentrali. Għal ħafna snin, Israel kien jistenna l-Messija; u meta kien jinqala' xi għawġ, kienu jippretendu l-Messija jiġi u jidħol għalihom. Il-Messija għas-Sadduċej kellu jżomm l-ordni għall-Fariżej kellu josserva t-Torah għall-Esseni kellu jmexxi l-ġlieda ta' ulied id-dawl kontra ulied id-dlam għaz-zeloti kellu jkeċċi r-Rumani minn pajjiżhom. Ħadd ma basar li l-Messija se jiġi mill-Galileja, art nofsha pagana, b'Lhud mhux totalment puri. Aħseb u ara kemm stennew Messija li jispiċċa fuq salib. Għalhekk Mattew jafferma li "Ġesu Kristu hu tabilħaqq il-Messija. Tistennewx ieħor." Dak iż-żmien l-għarajjes kienu jidħlu taħt tinda (ħubba) u jiffirmaw il-kuntratt taż-żwieġ. L-għarus jgħatti ras l-għarusa bil-velu tiegħu tat-talb (talitt) u jgħid: "Issa inti marti". U hi twieġeb: "Issa inti żewġi." Iżda kienu jistennew sena biex imorru joqgħodu flimkien. Kienu jkunu żgħar – hi bejn 12 u 14-il sena u hu 15-16. Ikollom bżonn jimmaturaw ftit. Marija qatt ma għamlet vot tal-kastita, kif ġieli qalu xi wħud. Kien f'din is-sena li Marija saret omm bil-ħidma tal-Ispirtu s-Santu. Għalkemm dan huwa l-misteru tal-Inkarnazzjoni, hemm bżonn nifhmu li din "il-ħidma" m'hijiex is-sostitut maskil ta' tnissil uman kwalunkwe. Hija l-Qawwa Krejattiva u Divina minn Spirtu s-Santu. (It-tejoloġi jgħidu 'minn' mhux 'tal-'). Il-messaġġ qawwi hawn hu li Ġesu ma kienx biss uman imma Divin fl-istess ħin. Ġużeppi kien ġust – allura qatt m'għaddielu minn rasu li Marija naqset mill-fedelta'. Jaf li ġara xi ħaġa imma ma setax jispjegaha. Tħawwad u ma kienx jaf x'se jaqbad jagħmel. Iddeċieda li jħalli lil Marija fil-liberta, biex iżomm kollox fil-kwiet, jevita t-tpaċpiċ fil-vojt, l-għagħa li jġib il-konfużjoni u jagħmel minn Marija spettaklu pubbliku. Għal-Lhud, ġust kien wieħed li josserva t-Torah. Skond din il-liġi, Ġużeppi kellu d-dmir li jirraporta din l-infedelta'. Ġużeppi jagħżel li ma jimxix ma' dil-liġi għax immexxi minn ġustizzja oħra: dik tal-imħabba – din l-istess ġustizzja li aktar tard se jxandar Ġesu, li hi aqwa mill-ittra tal-liġi. Ġesu se jkun magħruf bħala iben Ġużeppi. Aħna ngħidu putattiv, i.e. ma kienx il-missier bijoloġiku ta' Ġesu. Imma, raġel li jrabbi tifel u jrawmu fil-valuri tal-familja, rispett, imħabba tal-proxxmu, eċċ, xorta jistħoqqlu t-titlu ta' missier. F'Ġużeppi, Ġesu kien jara mudell ta' kif ikun raġel tal-affari tiegħu, bħal missier kif kellna ħafna minna. F'din il-persuna aħna (u Ġesu bħalna) rajna ir-rifless tal-Missier Etern. Ġużeppi ġie msejjaħ mis-sema għax żgur kien l-aħjar bniedem biex jaqdi dan ir-rwol. Il-Mulej ma ħalliehx waħdu lil Ġużeppi. Irrivelalu x'kien ġara – din opra qaddisa. Kif irrivelalu ma nafux. Peress li dak iż-żmien il-bniedem kien iħoss li hemm baħar jaqsam bejnu u bejn Alla, l-awturi kienu jużaw il-forma ta' anġlu (messaġġier) mibgħut minn Alla, jew inkella f'ħolma: din hi forma letterrarja (metafora) li tfisser rivelazzjoni tar-rieda t'Alla (e.g. Ġużeppi fl-Eġittu, Salamun meta talab l-għerf, Ġużeppi biex jaħrab minn Erodi, eċċ). Ġużeppi, li f'ħajtu dejjem fittex biex jogħġob lil Alla, issa jaf x'għandu jagħmel: ibaxxi rasu għar-rieda t'Alla u jieħu lil Marija għandu mingħajr ma jlissen kelma oħra. Meta ngħidu il-biża' t'Alla din hi: li tbaxxi rasek u taċċetta r-rieda t'Alla li kull tant tkun iebsa u kull tant xi ftit tal-biża'. Bl-Ebrajk, "Jexa" = issalva. "Ġesu" ġejja minn Jeħuxuha jew Joxwa (Ġożwe). Kien isem popolari għax il-Lhud kienu jistennew il-Messija li se jsalvahom mill-għedewwa umani tagħhom. Imma Ġesu Kristu ġie biex isalvana minn dawk li jwaqqgħuna fid-dnub u jippruvaw joqtlulna l-ħajja tal-Fidi. Fosthom hemm ukoll il-passjonijiet, il-vizzji tagħna, eċċ. U aħna llum mill-liema għedewwa qed nistennew li Ġesu jsalvana? Ġesu jrid isalvana fi tmiem ħajjitna imma jrid jibda mill-lum, għax l-"Immanuel" tfisser "Alla magħna llum." Għalhekk Ġesu sar bniedem – biex ikun magħna, jibqa' magħna u jqarribna lejn il-Missier.
Lectio Divina tar-4 Ħadd Avvent Sena A